Personligt ledelsesgrundlag – Mads Ellegaard

Jeg er en leder, der er vildt glad for at gå på arbejde. Jeg er stolt af at være en del af Ishøj Kommune, og bidrager konstruktivt til udvikling af rammer og fagligt indhold, som kan styrke børn og voksnes læring og trivsel.

*Lederskab kræver stadig nye præstationer!*

Min fornemmeste opgave er at skabe og påvirke retning og rammer for vores fælles virke, for kun i fællesskab kan vi skabe de bedste resultater. Det kræver, at jeg har overblik og overskud, så jeg kan skabe de bedste forudsætninger for, at mine kolleger, ledere og medarbejdere kan lykkes med at skabe størst mulig værdi for dem, som samskaber med Naturcenteret.

Jeg har høje forventninger til, hvad vi som kommune kan tilbyde vores borgere og faglige kolleger i form af natur, friluftsliv og sundhed. Når forventningerne udtales, stiger ambitionsniveauet.

Som leder sørger jeg for, at driftsopgaver varetages og udfyldes, men jeg skal også kunne hæve mig op over dagligdagens opgaver og udfordringer, og sætte nye mål.

Jeg kan lide at være i proces og er altid klar på at afsøge nye muligheder, så vi i fællesskab kan udvise handlekraft når det gælder.

Det er vigtigt for naturcenterets virke, at vi alle er funderet i den fælles forståelse for, hvad der er vores kerneopgave – at understøtte vores dagtilbud og skoler på bedst mulig vis.

Jeg vil gerne være en dygtig leder *og* en dygtig naturvejleder. Derfor er det også vigtigt for mig, at både jeg og mine medarbejdere er fagligt veluddannede og ikke mindst sørger for efteruddannelse både på interne og eksterne linier. Vi skal tilegne os ny viden, som kan komme mange til gode, og det skaber jeg plads til.

Jeg er bevidst om at give plads og udviklingsmuligheder. Det betyder at jeg kan gå forrest, hvis vi

skal tænke nyt, eller hvis der er kritik. Jeg kan gå bagved, og glæder mig, når der er faglig udvikling og trivsel, og kan gå ved siden af, når der er brug for refleksion og sparring.

Jeg er loyal overfor politiske beslutninger, overfor vores fælles organisation og overfor mine medarbejdere. Tillid og trivsel er afgørende for den gode arbejdsplads – og det kommer vi ikke sovende til. Det kræver gensidig indsats.

Jeg vil altid bestræbe mig på en anerkendende tilgang og kommunikation, hvor jeg deler så meget information som muligt og giver feedback. Jeg forventer det samme af mine medarbejdere. Den åbne og ærlige dialog vil altid bringe os længst.

Jeg er lyttende, søger relationen og bruger min empati på både at støtte og udfordre mine medarbejdere og mine omgivelser.

Jeg kan sagtens arbejde selvstændigt, men for at være helt ærlig, så synes jeg det er både sjovere, mere givtigt og ofte med bedre resultater for øje, at arbejde sammen med andre. At skabe synergieffekt er og føles fantastisk.

Jeg tror på, at handlinger kommer før holdninger, at der er overensstemmelse mellem hvad jeg siger og gør. Jeg baserer min ledelse på værdierne: Troværdighed, tillid og optimisme.

Jeg tror på det bedste i folk, og er overbevist om, at mit engagement og en fælles dialog, er den bedste vej frem mod den rigtige retning.

Som leder er jeg lydhør overfor gode argumenter og evner at tage det ind og bruge det konstruktivt. Det mener jeg er stærkt motiverende for mine medarbejdere og andre kolleger.

Mit ledelsesmål er, at skabe og udvikle en arbejdsplads, hvor alle glæder sig over at gå på arbejde mandag morgen og hvor vi vil hinanden. Vi skal udvikle os sammen, og i fællesskab løse både opgaver og udfordringer.

September 2019

-----0000----